Imidlalo Yenguqu kuPremier Soccer League Ingena Kuviki Yetshumi Lambili 
Lokhu kwenzakale ngoLwesihlanu emdlalweni lapho iqembu leHarare City elinqobe khona ele Chapungu enkundleni yeRufaro nge2 ka1.
BULAWAYO — Imidlalo yenguqu yesigabeni se Premier Soccer League ingene kuviki yetshumi lambili ngoLwesihlanu emini ngomdlalo obuphakathi kweqembu le Harare City lele Chapungu enkundleni ye Rufaro eHarare, wona ofike emaphethelweni i-Harare City inqobe nge 2 ka nya. Limpumela itshiye iqembu le Harare City selilemiklomelo elitshumi lesikhombisa likundawo yesikhombisa ngaphansi kweqembu le Highlanders. Kusenjalo inengi labalandeli bomdlalo wenguqu emhlabeni jikelele lakwele Zimbabwe bathi uMongameli wenhlanganiso ye Fifa uSepp Blatter bekumele atshiye umsebenzi ngemva kokubotshwa kwenkokheli zalinhlanganiso ezisebenza ngaphansi kwakhe. Umdlali kanobhutshuzwayo uKhanyile Ngwenya uthi isimo senhlanganiso ye Fifa asingeke sibe sihle nxa uBlatter engaqhubekela phambili ekhokhela linhlanganiso. Amazwe angamalunga enhlanganiso yeFifa ngoLwesihlanu aphatheke kukhetho lokudinga umongameli omutsha we Fifa njalo abancintisileyo nguye uBlatter kanye lo Prince Ali bin al-Hussein. UBlatter ucine enqoba kulolu khetho. UMongameli wenhlanganiso ye UEFA uMichel Platini ngomunye wabakhuthaze uBlatter ukuba atshiye umsebenzi kodwa yena wale wemba phansi wathi ufuna ukutshiya ehlanze linhlanganiso. Kunjalo nje imidlalo esigabeni se PSL iqhubekela phambili ngoMgqibelo lapho iqembu le Highlanders livakatshela ele FC Platinum enkundleni ye Mandava kuthi iqembu leFlame Lily isemukela ele Dongo Sawmills enkundleni ye Lafarge. NgeSonto iqembu le How Mine lizangqikilana lele ZPC Kariba ngase Luveve, iqembu le Whawha lizadibana lele Hwange ngase Ascot, kuthi iqembu le Tsholotsho lizadlala lele Caps United ngase Barbourfields ikanti ele Dynamos lizemukela iqembu le Triangle ngase National Sports Stadium. ............................ Kolunye udaba olumayelana lomdlalo wenguqu iqembu elimela ilizwe kucele labesifazane kuzamele linqobe iqembu labesifazane elimela ilizwe le Zambia ngeSonto ukuze lithole ilungelo lokuyala lilokhu likumkhankaso wokudinga amaqembu azaphatheka kumidlalo yama Olympics ngomnyaka ozayo. Iqembu le Zambia linqobe nge 2 ka 1 kuhlandla lakuqala elidlalwe ngeviki edluleyo khonale eZambia okutsho ukuba iqembu le Zimbabwe lidinga ukunqoba ngowodwa nje umklomelo ukuze lidlulele phambili. Isimo lesi esibhekane leqembu lama Mighty Warriors yiso njalo esibhekane leqembu lamajaha aleminyaka engaphansi kwamatshumi amabili lantathu lalo okumele linqobe iqembu labosowabo abe Swaziland ngemva kokuba umdlalo wehlandla lakuqala owaba kwele Zimbabwe uphele zingutshiki lobhanqa kungela qembu elenelise ukuhlohla. Iqembu lama Young Warriors lingaphazamiswa zinhlelo zokuhamba ezingamanga kuhle njengoba belilokhu lingakaphakami ukuya eSwazini namhla emini okutsho ukuba selizasuka kusasa ngoMgqibelo lona kumele lidlale ngeSonto. .................... Sikhangele umdlalo kakhilikithi; Iqembu elimela ilizwe le Zimbabwe kumdlalo kakhilikithi namhla lidibane leqembu le Pakistan kumdlalo wesibili owohlobo lwe One Day International lidinga ukuphindisela ukudliwa elikwenziwe kumdlalo wakuqala owohlobo olufanayo ngoLwesibili lapho elitshaywe khona ngama runs angamatshumi amane lanye. Limpumela yangoLwesibili ilandele ngemva kokunqotshwa kweqembu le Zimbabwe ngele Pakistan kumidlalo emibili eyohlobo lwe Twenty20 njalo umdlalo wokucina owohlobo lwe One Day International phakathi kwalawa mazwe ukhona ngeSonto. Iqembu le Zimbabwe yilo eliqale ukutshaya ibhola njalo libuthelele ama runs ayi 268 ngemva kokulahlekelwa ngabadlali abayisikhombisa.